PMIndiaData/PMIndiaSum huggingface dataset:
ലോക റേഡിയോ ദിനത്തിൽ റേഡിയോ ശ്രോതാക്കൾക്ക്  പ്രധാനമന്ത്രിയുടെ  അഭിവാദ്യം

ലോക റേഡിയോ ദിനത്തിൽ പ്രധാനമന്ത്രി ശ്രീ നരേന്ദ്ര മോദി എല്ലാ റേഡിയോ ശ്രോതാക്കളെയും ഈ മികച്ച മാധ്യമത്തെ തങ്ങളുടെ കഴിവുകളാലും സർഗ്ഗാത്മകതയാലും സമ്പന്നമാക്കുന്നവരെയും അഭിവാദ്യം ചെയ്തു. ട്വീറ്റുകളുടെ പരമ്പരയിൽ പ്രധാനമന്ത്രി പറഞ്ഞു : "എല്ലാ റേഡിയോ ശ്രോതാക്കൾക്കും ഈ മികച്ച മാധ്യമത്തെ തങ്ങളുടെ കഴിവുകൾ കൊണ്ടും സർഗ്ഗാത്മകത കൊണ്ടും സമ്പന്നമാക്കുന്നവർക്കും ലോക റേഡിയോ ദിനാശംസകൾ. അത് വീട്ടിലായാലും യാത്രകളിലും മറ്റും ആയാലും , റേഡിയോ ജീവിതത്തിന്റെ അവിഭാജ്യ ഘടകമായി തുടരുന്നു. ആളുകളെ തമ്മിൽ ബന്ധിപ്പിക്കുന്നതിൽ ആശ്ചര്യജനകമായ മാധ്യമമാണിത് " മറ്റുള്ളവരുടെ ജീവിതത്തിൽ ഗുണപരമായ മാറ്റം കൊണ്ടുവരുന്നതിൽ മുൻപന്തിയിൽ നിൽക്കുന്നവരെ തിരിച്ചറിയുന്നതിനൊപ്പം പോസിറ്റിവിറ്റി പങ്കിടാനും റേഡിയോ ഒരു മികച്ച മാധ്യമമാകുന്നത് എങ്ങനെയെന്ന് മൻ കീ ബാത്തിലൂടെ ഞാൻ ആവർത്തിച്ച് കാണുന്നു. ഈ പരിപാടിയിലേയ്ക്ക് സംഭാവന ചെയ്യുന്നവരെയും നന്ദി അറിയിക്കാൻ ഞാൻ ആഗ്രഹിക്കുന്നു."
ആസ്‌ട്രേലിയന്‍ പ്രധാനമന്ത്രി മാല്‍ക്കം ടേണ്‍ബുള്ളുമായി

ആസ്‌ട്രേലിയന്‍ പ്രധാനമന്ത്രിയായി നിയമിതനായ ശ്രീ. മാല്‍ക്കം ടേണ്‍ബുള്ളിനെ പ്രധാനമന്ത്രി ശ്രീ. നരേന്ദ്ര മോദി അനുമോദിച്ചു. തന്റെ ജന്മദിനാശംസയ്ക്ക് പ്രധാനമന്ത്രി നന്ദി അറിയിച്ചു. മുന്‍ പ്രധാനമന്ത്രി ശ്രീ. ടോണി ആബോട്ടുമായും സംസാരിച്ച പ്രധാനമന്ത്രി ശ്രീ. നരേന്ദ്ര മോദി ഇന്ത്യയും ആസ്‌ട്രേലിയയും തമ്മിലുള്ള ബന്ധങ്ങള്‍ മെച്ചപ്പെടുത്തുന്നതില്‍ ശ്രീ. ആബോട്ടിന്റെ ശ്രമങ്ങളെ പ്രകീര്‍ത്തിച്ചു.
പ്രധാനമന്ത്രി നാളെ ഛത്തീസ്ഗഢും ഒഡിഷയും പശ്ചിമ ബംഗാളും സന്ദര്‍ശിക്കും

ശ്യാമപ്രസാദ് മുഖര്‍ജി റര്‍ബന്‍ മിഷന്‍ പ്രധാനമന്ത്രി ഉദ്ഘാടനം ചെയ്യും; പ്രധാനമന്ത്രി ആവാസ് യോജന പദ്ധതിക്കു കീഴിലുള്ള വീടുകള്‍ക്ക് അദ്ദേഹം തറക്കല്ലിടും പ്രധാനമന്ത്രി ആവാസ് യോജന പദ്ധതി പ്രകാരം നിര്‍മിക്കുന്ന വീടുകള്‍ക്കു നാളെ ഛത്തീസ്ഗഢിലെ നയാ റായ്പ്പൂരില്‍ പ്രധാനമന്ത്രി ശ്രീ. നരേന്ദ്ര മോദി തറക്കല്ലിടും. ശ്യാമപ്രസാദ് മുഖര്‍ജി നാഷണല്‍ റര്‍ബന്‍ മിഷന്‍ ഛത്തീസ്ഗഢിലെ രാജ്‌നന്ദഗാവ് ജില്ലയിലെ കുരുഭട്ടില്‍ അദ്ദേഹം ഉദ്ഘാടനം ചെയ്യും. ഒരു മേഖലയുടെ സമഗ്രവികസനത്തിന് ഊര്‍ജം പകരുംവിധം എല്ലാ സംസ്ഥാനങ്ങളിലും കേന്ദ്രഭരണപ്രദേശങ്ങളിലും ഗ്രാമീണ വളര്‍ച്ചാകേന്ദ്രങ്ങള്‍ വികസിപ്പിച്ചെടുക്കുകയാണ് റര്‍ബന്‍ മിഷനിലൂടെ ഉദ്ദേശിക്കുന്നത്. സാമ്പത്തിക പ്രവര്‍ത്തനങ്ങളിലൂടെയും നൈപുണ്യ വികസനത്തിലൂടെയും സംരംഭകത്വത്തിലൂടെയും അടിസ്ഥാനസൗകര്യം ലഭ്യമാക്കുന്നതിലൂടെയുമാണ് ഗ്രാമീണ വളര്‍ച്ചാകേന്ദ്രങ്ങള്‍ യാഥാര്‍ഥ്യമാക്കുക. ഒഡിഷയിലെ ബര്‍ഗഢില്‍ ഒരു പൊതുയോഗത്തില്‍ ശ്രീ. നരേന്ദ്ര മോദി പ്രസംഗിക്കും. നാളെ വൈകിട്ട് കൊല്‍ക്കത്തയില്‍ ഗൗഡിയ മിഷന്റെയും മഠത്തിന്റെയും ശതാബ്ദി ആഘോഷങ്ങളുടെ ഉദ്ഘാടനച്ചടങ്ങില്‍ പ്രധാനമന്ത്രി പങ്കെടുക്കുന്നുണ്ട്.
ചന്ദ്ര ശേഖര്‍ ആസാദിന്റെ ജയന്തി ദിനത്തില്‍  പ്രധാനമന്ത്രിയുടെ ശ്രദ്ധാഞ്ജലി

പ്രധാനമന്ത്രി ശ്രീ നരേന്ദ്ര മോദി ചന്ദ്ര ശേഖര്‍ ആസാദിന്റെ ജയന്തി ദിനത്തില്‍ അദ്ദേഹത്തിന് ശ്രദ്ധാഞ്ജലി അര്‍പ്പിച്ചു. ഒരു ട്വീറ്റില്‍ പ്രധാനമന്ത്രി പറഞ്ഞു, ''ഭാരത മാതാവിന്റെ വീരപുത്രനായ ചന്ദ്രശേഖര്‍ ആസാദിന്റെ ജയന്തി ദിനത്തില്‍ അദ്ദേഹത്തെ അനുസ്മരിക്കുന്നു. ചെറുപ്പത്തില്‍ത്തന്നെ ഇന്ത്യയെ സാമ്രാജ്യത്വത്തിന്റെ പിടിയില്‍ നിന്ന് മോചിപ്പിക്കുന്നതില്‍ മുഴുകി. കൂടാാതെ ഒരു ഭവിഷ്യവാദിയും കൂടിയായിരുന്ന അദ്ദേഹം ശക്തവും, നീതിയുക്തവുമായ ഇന്ത്യയെക്കുറിച്ച് സ്വപ്നം കണ്ടിരുന്നു'.
ഫ്രാന്‍സിന്റെ വിദേശകാര്യ, യൂറോപ്യന്‍കാര്യ മന്ത്രി പ്രധാനമന്ത്രിയെ സന്ദര്‍ശിച്ചു

ഫ്രാന്‍സിന്റെ വിദേശകാര്യ, യൂറോപ്യന്‍കാര്യ മന്ത്രി ബഹുമാനപ്പെട്ട ശ്രീ. ജീന്‍-യവ്‌സ് ലെ ദ്രിയാന്‍ പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. അടുത്തിടെ ഫ്രാന്‍സിലെ സ്ട്രസ്ബര്‍ഗില്‍ ഉണ്ടായ ഭീകരവാദി ആക്രമണത്തില്‍ ഏതാനും പേര്‍ മരിക്കാനിടയായതില്‍ അത്യഗാധമായ ദുഃഖം രേഖപ്പെടുത്തിയ പ്രധാനമന്ത്രി, ഭീകരവാദത്തിനെതിരെ പൊരുതാന്‍ ഫ്രാന്‍സിനൊപ്പം ഇന്ത്യ നിലകൊള്ളുമെന്നു വ്യക്തമാക്കി. പ്രസിഡന്റ് മാക്രോണ്‍ 2018 മാര്‍ച്ചില്‍ നടത്തിയ ഔദ്യോഗിക ഇന്ത്യാ സന്ദര്‍ശനവും അര്‍ജന്റീനയില്‍ ജി-20 ഉച്ചകോടിക്കിടെ അദ്ദേഹവുമായി നടത്തിയ ചര്‍ച്ചയും പ്രധാനമന്ത്രി ഓര്‍മിപ്പിച്ചു. ഉഭയകക്ഷിബന്ധത്തില്‍ അടുത്തിടെ ഉണ്ടായ സംഭവവികാസങ്ങളും മേഖലാതല, ആഗോള വിഷയങ്ങളിലുള്ള ഫ്രാന്‍സിന്റെ വീക്ഷണവും ശ്രീ. ലെ ഡ്രിയന്‍ പ്രധാനമന്ത്രിയോടു വിശദീകരിച്ചു. പ്രതിരോധം, ബഹിരാകാശം, ഭീകരവാദത്തെ പ്രതിരോധിക്കല്‍, നാവിക സുരക്ഷ, ആണവ സഹകരണം എന്നിവ ഉള്‍പ്പെടെയുള്ള മേഖലകളില്‍ ഉഭയകക്ഷിബന്ധം മെച്ചപ്പെട്ടുവരുന്നതിനെ പ്രധാനമന്ത്രി സ്വാഗതം ചെയ്തു.
ഹന്ദ്വാരയില്‍ രക്തസാക്ഷിത്വം വരിച്ച സൈനികര്‍ക്കും സുരക്ഷാ ഉദ്യോഗസ്ഥര്‍ക്കും പ്രധാനമന്ത്രി ആദരാഞ്ജലി അര്‍പ്പിച്ചു

ജമ്മു കശ്മീരിലെ ഹന്ദ്വാരയില്‍ രക്തസാക്ഷിത്വം വരിച്ച ധീരരായ സൈനികര്‍ക്കും സുരക്ഷാ ഉദ്യോഗസ്ഥര്‍ക്കും പ്രധാനമന്ത്രി ശ്രീ. നരേന്ദ്ര മോദി ആദരാഞ്ജലി അര്‍പ്പിച്ചു. ‘ഹന്ദ്വാരയില്‍ രക്തസാക്ഷിത്വം വരിച്ച നമ്മുടെ ധീരരായ സൈനികര്‍ക്കും സുരക്ഷാ ഉദ്യോഗസ്ഥര്‍ക്കും ആദരാഞ്ജലി. അവരുടെ ശൗര്യവും ത്യാഗവും ഒരിക്കലും വിസ്മരിക്കപ്പെടില്ല. അവര്‍ രാജ്യത്തെ അങ്ങേയറ്റം സമര്‍പ്പിതമായി സേവിക്കുകയും നമ്മുടെ പൗരന്‍മാരെ സംരക്ഷിക്കുന്നതിനായി വിശ്രമമില്ലാതെ പ്രവര്‍ത്തിക്കുകയും ചെയ്തു. അവരുടെ കുടുംബങ്ങളെയും സുഹൃത്തുക്കളെയും അനുശോചനം അറിയിക്കുന്നു’, പ്രധാനമന്ത്രി പറഞ്ഞു.
ലണ്ടന്‍ ഭീകരാക്രമണത്തില്‍ പ്രധാനമന്ത്രി ദുഖം പ്രകടിപ്പിച്ചു

ലണ്ടനിലുണ്ടായ ഭീകരാക്രമണത്തില്‍ പ്രധാനമന്ത്രി ശ്രീ. നരേന്ദ്ര മോദി ദുഖം പ്രകടിപ്പിച്ചു. ” ലണ്ടനിലുണ്ടായ ഭീകരാക്രമണത്തില്‍ അന്ത്യധികം ദുഖിക്കുന്നു. ഞങ്ങളുടെ ചിന്തകളും പ്രാര്‍ത്ഥനകളും ആക്രമണത്തിനിരയായവര്‍ക്കും അവരുടെ കുടുംബാംഗങ്ങള്‍ക്കുമൊപ്പമാണ്. ദുഷ്‌കരമായ ഈ സാഹചര്യത്തില്‍ ഭീകരതയ്‌ക്കെതിരെയുള്ള പോരാട്ടത്തില്‍ ഇന്ത്യ ബ്രിട്ടണിനൊപ്പം നിലകൊള്ളുന്നു”, പ്രധാനമന്ത്രി പറഞ്ഞു.
സൈബര്‍ കുറ്റകൃത്യങ്ങള്‍ തടയുന്നത് സംബന്ധിച്ച ധാരണാപത്രം

സൈബര്‍ കുറ്റകൃത്യങ്ങള്‍ നേരിടുന്നതിനും സൈബര്‍ ലോകത്തെ സാങ്കേതിക സഹകരണം ഉറപ്പ് വരുത്തുന്നതിനും വേണ്ടി ഇന്ത്യയും യു.എ.ഇ.യും കഴിഞ്ഞ മാസം ഒപ്പ് വച്ച ധാരണാ പത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്ന്നു കേന്ദ്ര മന്ത്രി സഭാ യോഗം അംഗീകാരം നല്കിര. സൈബര്‍ കുറ്റകൃത്യങ്ങളുമായി ബന്ധപ്പെട്ട വിഷയങ്ങള്‍ കൈകാര്യം ചെയ്യുന്നതില്‍ ഇരു രാജ്യങ്ങളെയും സഹായിക്കുന്നതാണ് ഈ ഉടമ്പടി. സൈബര്‍ കുറ്റകൃത്യങ്ങള്‍ സംബന്ധിച്ച ലഭ്യമായ അറിവുകള്‍ പരസ്പരം കൈമാറുക, സൈബര്‍ കുറ്റാന്വേഷണത്തില്‍ സഹകരണം ഉറപ്പാക്കുക തുടങ്ങിയവയാണ് ഉടമ്പടിയുടെ ലക്ഷ്യം. ഇന്ത്യയില്‍ കേന്ദ്ര ആഭ്യന്തര മന്ത്രാലയവും യു.എ.ഇ യില്‍ ഡയറക്ടര്‍ ജനറല്‍ ഓഫ് ക്രിമിനല്‍ സെക്യൂരിറ്റിയുമായിരിക്കും ഇതിന്റെ കേന്ദ്രീകൃത ഏജന്സിഎകള്‍.
2020 മാര്‍ച്ച് ഏഴിന് ജന്‍ ഔഷധി ദിനം പ്രമാണിച്ച് ജന്‍ ഔഷധി പരിയോജന കേന്ദ്രങ്ങളുമായി പ്രധാനമന്ത്രി സംവദിക്കും

2020 മാര്‍ച്ച് ഏഴിനു സംഘടിപ്പിക്കുന്ന ജന്‍ ഔഷധി ദിനാഘോഷത്തില്‍ പ്രധാനമന്ത്രി ശ്രീ. നരേന്ദ്ര മോദി ന്യൂഡെല്‍ഹിയില്‍നിന്നു വീഡിയോ കോണ്‍ഫറന്‍സ് വഴി പങ്കെടുക്കും. ഏഴു പ്രധാനമന്ത്രി ഭാരതീയ ജന്‍ ഔഷധി പരിയോജന കേന്ദ്രങ്ങളുമായി ശ്രീ. മോദി സംവദിക്കും. പദ്ധതിയുടെ വിജയം ആഘോഷിക്കുന്നതിനായി ഇന്ത്യയിലാകമാനം മാര്‍ച്ച് ഏഴ് ‘ജന്‍ ഔഷധി ദിവസ’മായി ആഘോഷിക്കും. തെരഞ്ഞെടുക്കപ്പെട്ട സ്റ്റോറുകളുടെ ഉടമസ്ഥരുമായും ഗുണഭോക്താക്കളുമായും പ്രധാനമന്ത്രി ആശയവിനിമയം നടത്തും. എല്ലാ ജന്‍ ഔഷധി വില്‍പനശാലകളും പ്രധാനമന്ത്രി ദൂരദര്‍ശനിലൂടെ നല്‍കുന്ന സന്ദേശം പ്രദര്‍ശിപ്പിക്കും. തെരഞ്ഞെടുക്കപ്പെട്ട സ്റ്റോറുകളില്‍ ഈ മരുന്നുകളെ സംബന്ധിച്ച് ഡോക്ടര്‍മാരും മാധ്യമപ്രവര്‍ത്തകരും ഫാര്‍മസിസ്റ്റുമാരും ഗുണഭോക്താക്കളും ഉള്‍പ്പെടുന്ന ചര്‍ച്ചകള്‍ സംഘടിപ്പിക്കും. യു.പിയിലെ വാരണാസിയിലെ പ്രധാനമന്ത്രി ഭാരതീയ ജന്‍ ഔഷധി പരിയോജന കേന്ദ്രത്തില്‍ കേന്ദ്ര രാസവസ്തു-വളം വകുപ്പു മന്ത്രി ശ്രീ. ഡി.വി.സദാനന്ദ ഗൗഡ പങ്കെടുക്കും. ജമ്മു കശ്മീരിലെ പുല്‍വാമയിലെ പ്രധാനമന്ത്രി ജന്‍ ഔഷധി പരിയോജന കേന്ദ്രത്തില്‍ കേന്ദ്ര ഷിപ്പിങ്, രാസവസ്തു-വളം വകുപ്പു സഹമന്ത്രി ശ്രീ. മന്‍സുഖ് ലക്ഷ്മണ്‍ഭായ് മാന്‍ഡവിയ പങ്കെടുക്കും. 700 ജില്ലകളിലായി 6200 വിതരണ കേന്ദ്രങ്ങളോടുകൂടിയ ലോകത്തിലെ ഏറ്റവും വലിയ ഫാര്‍മ ശൃംഖലയാണ് ജന്‍ ഔഷധി കേന്ദ്രങ്ങള്‍ എന്നാണു കരുതപ്പെടുന്നത്. 2019-29ലെ ആകെ വില്‍പന 390 കോടി രൂപ കടന്നു. ഇവയുടെ പ്രവര്‍ത്തനം നിമിത്തം സാധാരണ പൗരന്‍മാര്‍ക്ക് ഇതുവരെ 2200 കോടിയോളം രൂപ ലാഭിക്കാന്‍ സാധിച്ചുവെന്നാണു കണക്ക്. സ്ഥിരവരുമാനത്തോടുകൂടിയ സ്വയംതൊഴില്‍ ലഭ്യമാക്കുന്ന സ്രോതസ്സുകൂടിയാണ് ഈ പദ്ധതി.
ഭീകര-വര്‍ഗ്ഗീയ -തീവ്രവാദ അക്രമങ്ങള്‍ക്ക് ഇരയാകുന്നവര്‍ക്ക് സഹായം നല്‍കുന്ന കേന്ദ്ര പദ്ധതിയ്ക്ക് മന്ത്രിസഭയുടെ അംഗീകാരംഇന്ത്യന്‍ അതിര്‍ത്തിക്കുള്ളില്‍ ഭീകരവാദ/വര്‍ഗ്ഗീയ / ഇടതു തീവ്രവാദ അക്രമങ്ങള്‍ / അതിര്‍ത്തിയ്ക്ക് അപ്പുറത്ത് നിന്നുള്ള വെടിവെയ്പ് / മൈന്‍ സ്‌ഫോടനങ്ങള്‍ എന്നിവയ്ക്ക് ഇരയാകുന്ന ജനങ്ങള്‍ക്ക് നല്‍കുന്ന നഷ്ടപരിഹാര തുക മൂന്ന് ലക്ഷം രൂപയില്‍ നിന്ന് അഞ്ച്‌ലക്ഷം രൂപയാക്കാനുള്ള പദ്ധതിയ്ക്ക് പ്രധാനമന്ത്രി ശ്രീ.

നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. പദ്ധതിയുടെ സവിശേഷതകള്‍ ചുവടെ: 1. ഇതാദ്യമായി ഇന്തോ-പാക് അതിര്‍ത്തിയില്‍, അതിര്‍ത്തിക്ക് അപ്പുറത്ത് നിന്നുള്ള വെടി വെയ്പിന് ഇരയാകുന്ന സിവിലിയന്‍മാര്‍ക്ക് 5 ലക്ഷം രൂപ നഷ്ടപരിഹാരം നല്‍കും. തീവ്രവാദ അക്രമങ്ങളിലോ, മാവോ വാദി ആക്രമണങ്ങളിലോ മരിക്കുന്നവര്‍ക്കും ഇതേ തുക ലഭിക്കും. 2. ഇനി മുതല്‍ രാജ്യത്തെവിടെയും ഭീകരാക്രമണം, ഇടതു തീവ്രവാദ അക്രമം, അതിര്‍ത്തിയ്ക്ക് അപ്പുറത്ത് നിന്നുള്ള വെടിവെയ്പ്, ഷെല്‍, മൈന്‍ സ്‌ഫോടനങ്ങള്‍ എന്നിവയില്‍ മരണമടയുന്നവരുടെ ആശ്രിതര്‍ക്ക് അഞ്ച് ലക്ഷം രൂപ ഒരു പോലെ നഷ്ടപരിഹാരമായി നല്‍കും. 3. ഇതേ കാരണങ്ങളാല്‍ 50 ശതമാനത്തിലധികം അംഗവൈകല്യം സംഭവിക്കുന്നവര്‍ക്കും അഞ്ച് ലക്ഷം രൂപ നല്‍കും. 4. ആക്രമണത്തിന് ഇരയാകുന്ന വ്യക്തിയുടെ കുടുംബാംഗങ്ങളില്‍ ആര്‍ക്കെങ്കിലും കേന്ദ്ര സംസ്ഥാന ഗവണ്‍മെന്റ് ജോലി നല്‍കിയിട്ടില്ലെന്ന വ്യവസ്ഥയുടെ അടിസ്ഥാനത്തിലായിരിക്കും നഷ്ടപരിഹാര തുക നല്‍കുക. 5. ഇതുവരെ 2008 ന് ശേഷം ഇത്തരം ആക്രമണങ്ങളില്‍ ജീവന്‍ നഷ്ടപ്പെടുന്നവരുടെ ആശ്രിതര്‍ക്കോ സ്ഥിരമായോ അംഗവൈകല്യം സംഭവിക്കുന്നവര്‍ക്കോ മൂന്ന് ലക്ഷം രൂപയാണ് നഷ്ടപരിഹാരമായി നല്‍കിയിരുന്നത്. 6. കേന്ദ്ര ഗവണ്‍മെന്റില്‍ നിന്നുള്‍പ്പെടെ നേരത്തെ ഇത്തരത്തിലുള്ള ഏതെങ്കിലും സഹായം ലഭിച്ചിട്ടുള്ള ആശ്രിതര്‍ക്കും ഈ പദ്ധതി പ്രകാരമുള്ള സഹായം കിട്ടും. 2008 ല്‍ പദ്ധതി തുടങ്ങിയശേഷം ഇതുവരെ 35.89 കോടി രൂപ സിവിലിയന്‍ ഇരകള്‍ക്ക് നഷ്ടപരിഹാരമായി വിതരണം ചെയ്തിട്ടുണ്ട്.
പരീക്ഷാ പേ ചർച്ചാ ഇടപെടലിൽ പങ്കെടുക്കാൻ പ്രധാനമന്ത്രി ഏവരോടും അഭ്യർത്ഥിച്ചു

ഈ വർഷത്തെ പരീക്ഷാ പേ ചർച്ചയുടെ തീയതികൾ ഇന്ന് പ്രഖ്യാപിച്ചതിനെ തുടർന്ന് , അതുല്യമായ ആശയവിനിമയത്തിൽ പങ്കെടുക്കാൻ പ്രധാനമന്ത്രി എല്ലാവരോടും അഭ്യർത്ഥിച്ചു . പ്രധാനമന്ത്രി ട്വീറ്റ് ചെയ്തു : "പരീക്ഷ പേ ചർച്ച ഏറ്റവും ആവേശകരമായ പരിപാടികളിലൊന്നാണ്, പരീക്ഷകൾ സമ്മർദ്ദരഹിതമാക്കുന്നതിനുള്ള വഴികൾ ചർച്ച ചെയ്യാനും നമ്മുടെ എക്സാം വാരിയേഴ്സിനെ പിന്തുണയ്ക്കാനും അവസരമൊരുക്കുന്നു. ഈ മാസം 27 ന് നടക്കുന്ന പരിപാടിക്കായി ഞാൻ കാത്തിരിക്കുന്നു, ഒപ്പം ഇതിൽ പങ്കെടുക്കാൻ നിങ്ങളെ എല്ലാവരോടും അഭ്യർത്ഥിക്കുന്നു.
മണിപ്പൂര്‍ ജലവിതരണ പദ്ധതിക്ക് പ്രധാനമന്ത്രി നാളെ (ജൂലൈ 23ന്) തറക്കല്ലിടും

മണിപ്പൂര്‍ ജലവിതരണ പദ്ധതിയുടെ ശിലാസ്ഥാപനം പ്രധാനമന്ത്രി ശ്രീ നരേന്ദ്ര മോദി നാളെ (2020 ജൂലൈ 23) വീഡിയോ കോണ്‍ഫറന്‍സിംഗിലൂടെ നിര്‍വഹിക്കും. മണിപ്പൂര്‍ ഗവര്‍ണര്‍, മുഖ്യമന്ത്രി, മറ്റു മന്ത്രിമാര്‍, എംപിമാര്‍, എംഎല്‍എമാര്‍ എന്നിവര്‍ ഇംഫാലില്‍ നിന്ന് പരിപാടിയില്‍ പങ്കെടുക്കും. ”എല്ലാ വീട്ടിലും കുടിവെള്ളം” (ഹര്‍ ഘര്‍ ജല്‍) എന്ന മുദ്രാവാക്യമുയര്‍ത്തി, 2024-ഓടെ രാജ്യത്തെ ഗ്രാമങ്ങളിലെ എല്ലാ കുടുംബങ്ങള്‍ക്കും സുരക്ഷിതമായ കുടിവെള്ളം ആവശ്യത്തിനു ലഭ്യമാക്കുന്നതിനായി കേന്ദ്രഗവണ്‍മെന്റ് ജല്‍ ജീവന്‍ ദൗത്യത്തിനു തുടക്കം കുറിച്ചിരുന്നു. മലിനജലം ശുദ്ധമാക്കി പുനരുപയോഗം, ജലസംരക്ഷണം, മഴവെള്ള സംഭരണം തുടങ്ങി വിവിധ നടപടികളും ഈ പദ്ധതിയുടെ ഭാഗമാണ്. ജലത്തോടുള്ള സാമൂഹ്യസമീപനം അടിസ്ഥാനപ്പെടുത്തിയാണ് ജല്‍ ജീവന്‍ ദൗത്യത്തിനു രൂപം നല്‍കിയിട്ടുള്ളത്. വിദ്യാഭ്യാസ-ആശയവിനിമയതലവും ജല്‍ ജീവന്‍ ദൗത്യത്തിന്റെ മുഖ്യ ഘടകമാണ്. ഇത് ജലത്തിനായി ‘ജന്‍ ആന്ദോളന്‍’ സൃഷ്ടിക്കാനും അതിലൂടെ ജലം എല്ലാവരുടെയും മുഖ്യ പരിഗണനയാക്കാനും ശ്രമിക്കുന്നു. ഇന്ത്യയില്‍ ഏകദേശം 19 കോടി കുടുംബങ്ങളാണുള്ളത്. ഇതില്‍ 24 ശതമാനത്തിനു മാത്രമാണ് ഗാര്‍ഹിക ശുദ്ധജല ടാപ്പ് കണക്ഷനുകള്‍ (എഫ്എച്ച്ടിസി) ഉള്ളത്. സംസ്ഥാന ഗവണ്‍മെന്റുകള്‍, പഞ്ചായത്ത് രാജ് സ്ഥാപനങ്ങള്‍, പ്രാദേശിക സമൂഹം എന്നിവയുള്‍പ്പെടെയുള്ളവയുടെ പങ്കാളിത്തത്തിലൂടെ 14,33,21,049 കുടുംബങ്ങള്‍ക്ക് എഫ്എച്ച്ടിസി നല്‍കുകയാണ് ദൗത്യത്തിന്റെ ലക്ഷ്യം. 1,42,749 കുടുംബങ്ങളുള്ള 1,185 ജനവാസമേഖലകള്‍ക്കായി ഗാര്‍ഹിക ശുദ്ധജല ടാപ്പ് കണക്ഷനുകള്‍ നല്‍കുന്നതിന് ജല്‍ ജീവന്‍ ദൗത്യത്തിനു കീഴില്‍ മണിപ്പൂരിന് കേന്ദ്രഗവണ്മെന്റ് തുക അനുവദിച്ചിട്ടുണ്ട്. വടക്കുകിഴക്കന്‍ മേഖലാ വികസന വകുപ്പിന്റേതുള്‍പ്പെടെയുള്ള അധിക ധനസഹായ സ്രോതസ്സുകളിലൂടെ ബാക്കിയുള്ള കുടുംബങ്ങള്‍ക്കും മണിപ്പൂര്‍ ഗവണ്‍മെന്റ് കുടിവെള്ളം ഉറപ്പാക്കും. പുറമെ നിന്നുള്ള ധനസഹായത്തോടുകൂടിയ പദ്ധതിയായ മണിപ്പൂര്‍ ജലവിതരണപദ്ധതിക്കു രൂപംനല്‍കിയത് ഗ്രേറ്റര്‍ ഇംഫാല്‍ പ്ലാനിങ് ഏരിയയില്‍ അവശേഷിക്കുന്ന കുടുംബങ്ങള്‍, 25 പട്ടണങ്ങള്‍, മണിപ്പൂരിലെ 16 ജില്ലകളിലെ 2,80,756 വീടുകള്‍ ഉള്‍ക്കൊള്ളുന്ന 1,731 ജനവാസകേന്ദ്രങ്ങള്‍ എന്നിവയില്‍ കുടിവെള്ള കണക്ഷന്‍ എത്തിക്കുന്നതിനു ലക്ഷ്യമിട്ടാണ്. 2024-ഓടെ ‘എല്ലാവീട്ടിലും കുടിവെള്ള’മെന്ന ലക്ഷ്യം കൈവരിക്കാനുള്ള സംസ്ഥാന ഗവണ്‍മെന്റിന്റെ ശ്രമങ്ങളുടെ മുഖ്യഘടകമാണ് മണിപ്പൂര്‍ ജലവിതരണ പദ്ധതി. ന്യൂ ഡെവലപ്മെന്റ് ബാങ്ക് നല്‍കുന്ന വായ്പയടക്കം 3054.58 കോടി രൂപയാണ് പദ്ധതിച്ചെലവായി കണക്കാക്കുന്നത്.
ബീഹാറിന്റെ പുരോഗതിക്ക് ആവശ്യമായ  കണക്റ്റിവിറ്റി വർദ്ധിപ്പിച്ചതിന് പ്രധാനമന്ത്രി ദർഭംഗ വിമാനത്താവളത്തെ കുറിച്ച് സന്തുഷ്ടി പ്രകടിപ്പിച്ചു

കണക്റ്റിവിറ്റി വർദ്ധിപ്പിച്ചതിനും ബീഹാറിലെ പുരോഗതിയിൽ ഒരു പ്രധാന സംഭാവന നൽകിയതിനും പ്രധാനമന്ത്രി ശ്രീ നരേന്ദ്ര മോദി ദർഭംഗ വിമാനത്താവളത്തിൽ സന്തോഷം പ്രകടിപ്പിച്ചു. ഒരു ഉപയോക്താവിന്റെ ട്വീറ്റിനോട് പ്രതികരിക്കവെ പ്രധാനമന്ത്രി ട്വീറ്റ് ചെയ്തു; "അറിഞ്ഞതിൽ സന്തോഷമുണ്ട്! വ്യോമയാന മേഖലയെ സംബന്ധിച്ചിടത്തോളം കണക്റ്റിവിറ്റിയും സുഖസൗകര്യങ്ങളും ഉയർത്തുന്നതിനായി ഞങ്ങൾ പ്രവർത്തിക്കുന്നു. ദർഭംഗ വിമാനത്താവളത്തെ സംബന്ധിച്ചിടത്തോളം, ഇത് ബീഹാറിന്റെ പുരോഗതിയിൽ ഒരു പ്രധാന സംഭാവനയായി മാറുകയാണ്.
ലഡാക്ക്  ബസ് അപകടത്തിലെ  ഇന്ത്യൻ സൈനികരുടെ മരണത്തിൽ പ്രധാനമന്ത്രി  അനുശോചിച്ചു

ലഡാക്കിൽ ബസ് അപകടത്തിൽ ഇന്ത്യൻ സൈനികർ മരിച്ചതിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. ഒരു ട്വീറ്റിൽ പ്രധാനമന്ത്രി പറഞ്ഞു : "നമ്മുടെ ധീരരായ സൈനികരെ നഷ്ടപ്പെട്ട ലഡാക്കിലെ ബസ് അപകടത്തിൽ വേദനിക്കുന്നു. എന്റെ ചിന്തകൾ ദുഃഖിതരായ കുടുംബങ്ങളോടൊപ്പമാണ്. പരിക്കേറ്റവർ എത്രയും വേഗം സുഖം പ്രാപിക്കുമെന്ന് ഞാൻ പ്രതീക്ഷിക്കുന്നു. ദുരിതബാധിതർക്ക് സാധ്യമായ എല്ലാ സഹായവും നൽകുന്നുണ്ട്."
ചെറുകിട, ഇടത്തരം സംരംഭ മേഖലയ്ക്ക് ഉണര്‍വേകാനുള്ള കേന്ദ്രപദ്ധതി 2018 നവംബര്‍ രണ്ടിനു പ്രധാനമന്ത്രി ഉദ്ഘാടനം ചെയ്യും

ചെറുകിട, ഇടത്തരം സംരംഭ മേഖല ശക്തിപ്പെടുത്തുന്നതിനും ഈ മേഖലയ്ക്കു പിന്‍തുണ നല്‍കുന്നതിനുമായുള്ള കേന്ദ്ര ഗവണ്‍മെന്റ് പദ്ധതി 2018 നവംബര്‍ രണ്ടിന് ന്യൂഡെല്‍ഹിയിലെ വിജ്ഞാന്‍ ഭവനില്‍ നടക്കുന്ന ചടങ്ങില്‍ പ്രധാനമന്ത്രി ശ്രീ. നരേന്ദ്ര മോദി ഉദ്ഘാടനം ചെയ്യും. ഡെല്‍ഹിക്കു പുറമേ, രാജ്യത്താകമാനം നൂറിടങ്ങളിലായി നടക്കുന്ന സമാനമായ ഉദ്ഘാടന ചടങ്ങുകളില്‍ കേന്ദ്രമന്ത്രിമാരും സംസ്ഥാന മന്ത്രിമാരും സംബന്ധിക്കും. മറ്റിടങ്ങൡ നടക്കുന്ന ചടങ്ങുകളെ ഡെല്‍ഹിയില്‍ നടക്കുന്ന പ്രധാന ചടങ്ങുമായി ബന്ധിപ്പിക്കും. ഡെല്‍ഹിയില്‍ പ്രധാനമന്ത്രി പ്രസംഗിക്കും. ചെറുകിട, ഇടത്തരം വ്യവസായ (എം.എസ്.എം.ഇ.)മേഖലയെ സ്പര്‍ശിക്കുന്ന പ്രധാന വിഷയങ്ങളെക്കുറിച്ച് അദ്ദേഹം പരാമര്‍ശിക്കുമെന്നാണു പ്രതീക്ഷിക്കുന്നത്. ഏതാനും വര്‍ഷങ്ങളായി എം.എസ്.എം.ഇ. മേഖലയ്ക്കു വലിയ പ്രാധാന്യമാണു കല്‍പിച്ചുവരുന്നത്. നൂറു ദിവസം നീളുന്ന പുതിയ പദ്ധതി രാജ്യത്താകമാനം നടപ്പാക്കും. ഈ മേഖലയ്ക്ക് പുത്തന്‍ ഉണര്‍വേകാന്‍ പദ്ധതിക്കു സാധിക്കുമെന്നാണു പ്രതീക്ഷിക്കുന്നത്. കേന്ദ്ര, സംസ്ഥാന ഗവണ്‍മെന്റുകളിലെ ഉന്നത ഉദ്യോഗസ്ഥര്‍ പദ്ധതിനടത്തിപ്പു തുടര്‍ച്ചയായി നിരീക്ഷിക്കും. കേന്ദ്ര ധനകാര്യ, കമ്പനികാര്യ മന്ത്രി ശ്രീ. അരുണ്‍ ജെയ്റ്റ്‌ലി, എം.എസ്.എം.ഇ. വകുപ്പിന്റെ സ്വതന്ത്ര ചുമതലയുള്ള കേന്ദ്ര സഹമന്ത്രി ശ്രീ. ഗിരിരാജ് സിങ് തുടങ്ങിയവര്‍ ചടങ്ങില്‍ സംബന്ധിക്കും.
കാശി തമിഴ് സംഘത്തിൽ   പ്രധാനമന്ത്രി ഔല്‍സുക്യം പ്രകടിപ്പിച്ചു

ഇന്ത്യയുടെ വടക്കൻ, തെക്കൻ മേഖലകൾക്കിടയിൽ നിലനിൽക്കുന്ന കാലാതീതമായ ബന്ധത്തിന്റെ ഉദാഹരണമായ കാശി തമിഴ് സംഘത്തിൽ പ്രധാനമന്ത്രി ശ്രീ നരേന്ദ്ര മോദി ഔല്‍സുക്യം പ്രകടിപ്പിച്ചു. ഇത് ഏക ഭാരതം ശ്രേഷ്ഠ ഭാരതത്തിന്റെ ചൈതന്യത്തിന്റെ ആഘോഷമായിരിക്കുമെന്നും തമിഴ് ഭാഷയുടെയും സംസ്‌കാരത്തിന്റെയും സൗന്ദര്യം ആഘോഷിക്കുന്നതായിരിക്കുമെന്നും പ്രധാനമന്ത്രി അഭിപ്രായപ്പെട്ടു. കേന്ദ്രമന്ത്രി ഡോ. എൽ മുരുകന്റെ ട്വീറ്റ് പങ്കുവെച്ചുകൊണ്ട് പ്രധാനമന്ത്രി ട്വീറ്റ് ചെയ്തു; “കാശി തമിഴ് സംഘം ഞാൻ പ്രത്യേകം ഉത്സാഹം കാണിക്കുന്ന ഒരു പരിപാടിയാണ്. ഇത് ഏക ഭാരതം ശ്രേഷ്ഠ ഭാരതത്തിന്റെ ചൈതന്യത്തിന്റെ ആഘോഷമായിരിക്കും, കൂടാതെ മനോഹരമായ തമിഴ് ഭാഷയെയും സംസ്കാരത്തെയും ആഘോഷിക്കുകയും ചെയ്യും. –ND–
ആരോഗ്യരംഗത്തും വൈദ്യശാസ്ത്രരംഗത്തും ഇന്ത്യ- പാപ്വ ന്യൂഗിനിയ സഹകരണത്തിന് മന്ത്രിസഭാനുമതി

ആരോഗ്യരംഗത്തും വൈദ്യശാസ്ത്രരംഗത്തും ഇന്ത്യയും പാപ്വ ന്യൂഗിനിയും സഹകരിക്കുന്നതിനായുള്ള ധാരണാപത്രത്തിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭായോഗം അനുമതി നല്‍കി. ഉഭയകക്ഷി ധാരണാപത്രം കേന്ദ്ര ആരോഗ്യ, കുടുംബക്ഷേമ മന്ത്രാലയവും പാപ്വ ന്യൂ ഗിനിയയുടെ ആരോഗ്യ, എച്ച്.ഐ.വി./എയ്ഡ്‌സ് മന്ത്രാലയവുമായുള്ള ബന്ധം സംയുക്തപദ്ധതികള്‍ നടപ്പാക്കുന്നതിലൂടെ മെച്ചപ്പെടാന്‍ സഹായകമാകും. ഇത് ഇരു രാജ്യങ്ങളും തമ്മിലുള്ള ബന്ധം സുദൃഢമാക്കും.
മികച്ച പാര്‍ലമെന്റേറിയന്‍മാര്‍ക്ക് അവാര്‍ഡ് നല്‍കുന്ന ചടങ്ങില്‍ പ്രധാനമന്ത്രി പങ്കെടുത്തു

ഇന്ത്യന്‍ പാര്‍ലമെന്ററി ഗ്രൂപ്പ് ന്യൂഡെല്‍ഹിയില്‍ നടത്തിയ മികച്ച പാര്‍ലമെന്റേറിയന്‍മാര്‍ക്ക് അവാര്‍ഡ് നല്‍കുന്ന ചടങ്ങില്‍ പ്രധാനമന്ത്രി ശ്രീ. നരേന്ദ്ര മോദി പങ്കെടുത്തു. പാര്‍ലമെന്റിന്റെ സെന്‍ട്രല്‍ ഹാളില്‍ വെച്ചു ബഹുമാനപ്പെട്ട രാഷ്ട്രപതി ശ്രീ. രാം നാഥ് കോവിന്ദ് മികച്ച പാര്‍ലമെന്റേറിയന്‍മാര്‍ക്കുള്ള അവാര്‍ഡുകള്‍ വിതരണം ചെയ്തു. ഉപരാഷ്ട്രപതി ശ്രീ. എം.വെങ്കയ്യ നായിഡുവും ലോക്‌സഭാ സ്പീക്കര്‍ ശ്രീമതി സുമിത്ര മഹാജനും സന്നിഹിതരായിരുന്നു. അവാര്‍ഡ് ജേതാക്കളെ അഭിനന്ദിച്ച പ്രധാനമന്ത്രി, അവര്‍ പാര്‍ലമെന്റിനും രാഷ്ട്രത്തിനും നല്‍കിയ സംഭാവന എന്നും സ്മരിക്കപ്പെടുമെന്നു വ്യക്തമാക്കി. മികച്ച പാര്‍ലമെന്റേറിയന്‍മാര്‍ക്കൊപ്പം പ്രവര്‍ത്തിക്കാന്‍ സാധിച്ചത് അംഗീകാരമാണെന്നും അവരില്‍നിന്ന് ഏറെ പഠിക്കാന്‍ സാധിക്കുമെന്നും അദ്ദേഹം കൂട്ടിച്ചേര്‍ത്തു. 125 കോടി ഇന്ത്യക്കാരുടെ സ്വപ്‌നങ്ങളെയും ശബ്ദത്തെയും പാര്‍ലമെന്റ് പ്രതിനിധാനം ചെയ്യുന്നുവെന്നു പ്രധാനമന്ത്രി ചൂണ്ടിക്കാട്ടി. പാര്‍ലമെന്റില്‍ ചര്‍ച്ച ചെയ്യപ്പെടുന്നതെല്ലാം വിലപ്പെട്ട കാര്യങ്ങളാണെന്നും പ്രധാന പ്രശ്‌നങ്ങള്‍ പരിഹരിക്കാന്‍ ഗവണ്‍മെന്റിനും നയരൂപീകരണം നടത്തുന്നവര്‍ക്കും അവസരം ലഭിക്കുന്നുവെന്നും അദ്ദേഹം പറഞ്ഞു. പാര്‍ലമെന്റ് തടസ്സപ്പെടുന്നതു സാധാരണ മനുഷ്യനെയും അതുപോലെതന്നെ അവരെ പ്രതിനിധാനം ചെയ്യുന്ന പാര്‍ലമെന്റേറിയന്‍മാരെയും ബാധിക്കുന്നുവെന്നു പ്രധാനമന്ത്രി ഓര്‍മിപ്പിച്ചു. സഭാനടപടികളില്‍ തടസ്സമുണ്ടാകുന്നത് ഗവണ്‍മെന്റിനേക്കാള്‍ ബാധിക്കുക രാജ്യത്തെയാണെന്നും അദ്ദേഹം വ്യക്തമാക്കി. പാര്‍ലമെന്റിന്റെ സുഗമമായ നടത്തിപ്പ് ഉറപ്പാക്കേണ്ടതു പാര്‍ലമെന്റേറിയന്‍മാരുടെ ഉത്തരവാദിത്തമാണെന്നും അതിലൂടെ എല്ലാ പാര്‍ലമെന്റേറിയന്‍മാര്‍ക്കും സംസാരിക്കാനും ചരിത്രത്തിന്റെ ഭാഗമാകാനും അവസരം ലഭിക്കുമെന്നും പ്രധാനന്ത്രി പറഞ്ഞു.
തൊഴില്‍വിവരം ശേഖരിക്കാന്‍ ദൗത്യസംഘം രൂപീകരിച്ചു

തൊഴില്‍ സൃഷ്ടിക്കുന്നതിന് ഇന്ത്യാ ഗവണ്‍മെന്റ് വളരെയധികം മുന്‍ഗണന നല്‍കുന്നു. തൊഴിലവസരങ്ങള്‍ സംബന്ധിച്ച, വിശ്വസിക്കാവുന്നതും കാലികവുമായ വിവരങ്ങള്‍ ലഭ്യമല്ലാത്തത് വിവിധ കാലഘട്ടങ്ങളില്‍ സൃഷ്ടിക്കപ്പെട്ട തൊഴിലവസരങ്ങളെ സംബന്ധിച്ചു വിലയിരുത്തുന്നതിനു നയം രൂപീകരിക്കുന്നവര്‍ക്കും സ്വതന്ത്ര നിരീക്ഷകര്‍ക്കും തടസ്സം സൃഷ്ടിക്കുന്നു. ലേബര്‍ ബ്യൂറോ ഉള്‍പ്പെടെയുള്ള ചില ഏജന്‍സികള്‍ ഇത്തരം വിവരങ്ങള്‍ ശേഖരിച്ചു പ്രസിദ്ധീകരിക്കുന്നുണ്ടെങ്കിലും അത് അപൂര്‍ണമാണ്. ലേബര്‍ ബ്യൂറോ ചില മേഖലകളിലെ വിവരങ്ങള്‍ മാത്രമാണു ശേഖരിക്കുന്നതെന്നു മാത്രമല്ല, പഠനം നടത്താന്‍ പിന്‍തുടരുന്ന രീതി കാലികമായി പരിഷ്‌കരിക്കപ്പെട്ടതല്ല താനും. ഫലത്തില്‍, കൃത്യമായ വിവരങ്ങള്‍ ഇല്ലാതെയാണു നയരൂപീകരണവും അവലോകനവും നടക്കുന്നത്. തൊഴിലവസരം സംബന്ധിച്ചുള്ള സമയബന്ധിതവും ആശ്രയിക്കാവുന്നതുമായ വിവരങ്ങളുടെ പ്രാധാന്യം ഉള്‍ക്കൊണ്ട്, ഇതു സംബന്ധിച്ച രാജ്യത്തെ സ്ഥിതിവിവരക്കണക്കുകളിലെ ദീര്‍ഘകാലത്തെ വിടവു പരിഹരിക്കാന്‍ പ്രധാനമന്ത്രിയുടെ ഓഫീസിനും ബന്ധപ്പെട്ട് മന്ത്രാലയങ്ങള്‍ക്കും പ്രധാനമന്ത്രി നിര്‍ദേശം നല്‍കിയിട്ടുണ്ട്. ഇതേത്തുടര്‍ന്ന്, നിതി ആയോഗ് വൈസ് ചെയര്‍മാന്‍ ഡോ. അരവിന്ദ് പനഗരിയ അധ്യക്ഷനും തൊഴില്‍ വകുപ്പ് സെക്രട്ടറി ശ്രീമതി സത്യവതി, സ്ഥിതിവിവരക്കണക്ക് വകുപ്പ് സെക്രട്ടറി ഡോ. ടി.സി.എ.അനന്ത്, നിതി ആയോഗിലെ പ്രൊഫ. പലുക് ഘോഷ്, ആര്‍.ബി.ഐ. ബോര്‍ഡംഗം ശ്രീ. മനീഷ് സഭര്‍വാള്‍ എന്നിവര്‍ അംഗങ്ങളുമായുള്ള ദൗത്യസേന രൂപീകരിച്ചിട്ടുണ്ട്. വിശ്വസനീയമായ വിവരങ്ങളുടെ അടിസ്ഥാനത്തില്‍ ശരിയായ ഫലം ലക്ഷ്യമിട്ടു തൊഴില്‍നയങ്ങള്‍ കൈക്കൊള്ളാന്‍ സാധിക്കുംവിധം ദൗത്യസംഘം പ്രവര്‍ത്തിക്കണമെന്നു പ്രധാനമന്ത്രി നിര്‍ദേശിച്ചു.
ലോക റാപിഡ് ഫയർ ചെസ്സ് ചാമ്പ്യൻഷിപ്പ് ജേതാവായ വിശ്വനാഥൻ ആനന്ദിനെ പ്രധാനമന്ത്രി  അഭിനന്ദിച്ചു

ലോക റാപിഡ് ഫയർ ചെസ്സ് ചാമ്പ്യൻഷിപ്പ് ജേതാവായ വിശ്വനാഥൻ ആനന്ദിനെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. പ്രധാനമന്ത്രി പറഞ്ഞു ,” അഭിനന്ദനങ്ങൾ വിശ്വനാഥൻ ആനന്ദ് . താങ്കളുടെ പ്രഭാവം താങ്കൾ വീണ്ടും വീണ്ടും തെളിയിച്ചിരിക്കുന്നു. താങ്കളുടെ നിർബന്ധബുദ്ധി ഞങ്ങളെ പ്രചോദിപ്പിക്കുന്നു. ലോക റാപിഡ് ഫയർ ചെസ്സ് ചാമ്പ്യൻഷിപ്പിലെ താങ്കളുടെ അനുകരണീയമായ വിജയത്തിൽ ഇന്ത്യയ്ക്ക് അഭിമാനമുണ്ട് .”
ജൂനിയര്‍ ഹോക്കി ലോക കപ്പ് നേടിയ ഇന്ത്യന്‍ ഹോക്കി ടീമിനെ പ്രധാനമന്ത്രി അഭിനന്ദിച്ചു

ജൂനിയര്‍ ഹോക്കി ലോക കപ്പ് നേടിയ ഇന്ത്യന്‍ ഹോക്കി ടീമിനെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ”നമ്മുടെ യുവാക്കളെക്കുറിച്ചോര്‍ത്ത് അഭിമാനിക്കുന്നു. ജൂനിയര്‍ ഹോക്കി ലോക കപ്പ് നേടിയ നമ്മുടെ ഹോക്കി ടീമിന് അഭിനന്ദനങ്ങള്‍. ജൂനിയര്‍ ഹോക്കി ലോകകപ്പിന്റെ വിജയം ഇന്ത്യന്‍ ഹോക്കിയുടെ നല്ല നാളെയുടെ സൂചനയാകുമെന്ന് മാത്രമല്ല യുവാക്കള്‍ക്കിടയില്‍ ഈ കായിക ഇനത്തെ വരെയധികം ജനകീയമാക്കും” പ്രധാനമന്ത്രി പറഞ്ഞു.
പ്രധാനമന്ത്രി രാജ്യത്തെമ്പാടുമുള്ള ജനങ്ങള്‍ക്ക് പുതുവത്സര ആശംസകള്‍ നേര്‍ന്നു

നവവത്സര പിറവി ആഘോഷിക്കുന്ന രാജ്യത്തെമ്പാടുമുള്ള ജനങ്ങള്‍ക്ക് പ്രധാനമന്ത്രി ശ്രീ. നരേന്ദ്ര മോദി പുതുവര്‍ഷാശംസകള്‍ നേര്‍ന്നു. ഏവര്‍ക്കും നവവത്സരം സമാധാനവും, സന്തോഷവും, സമൃദ്ധിയും നല്‍കട്ടെ എന്ന് പ്രധാനമന്ത്രി ട്വീറ്റുകളുടെ ഒരു പരമ്പരയില്‍ ആശംസിച്ചു. ”രാജ്യത്തെമ്പാടുമുള്ള ജനങ്ങള്‍ പുതുവത്സര പിറവി ആഘോഷിക്കുകയാണ്. ഏവര്‍ക്കും പുതുവത്സര ആശംസകള്‍. നവവത്സരം സമാധാനവും, സന്തോഷവും, സമൃദ്ധിയും നല്‍കുന്നതാകട്ടെ. മണിപ്പൂരിലെ എന്റെ സഹോദരീ സഹോദരന്‍മാര്‍ക്ക് സജീബു ചൈറോബാ ആശംസകള്‍ നേരുന്നു. ഉത്സാഹഭരിതവും ശ്രുതിമധുരവുമായ ഒരു വര്‍ഷമായിരിക്കട്ടെ വരാന്‍ പോകുന്നത്. നവ്‌റേഹിന്റെ മംഗളകരമായ വേളയില്‍ ഏവര്‍ക്കും എന്റെ ആശംസകള്‍. നല്ല ആരോഗ്യവും അനുകൂല സ്ഥിതിയും ഉള്ളതാകട്ടെ പുതുവര്‍ഷം. ഉഗാദി ആഘോഷിക്കുന്ന എല്ലാവര്‍ക്കും എന്റെ ആശംസകള്‍. വരും വര്‍ഷം നിങ്ങളുടെ എല്ലാ ആഗ്രഹങ്ങളും സഫലീകരിക്കപ്പെടുകയും, ചുറ്റുപാടുകള്‍ സന്തോഷം നിറഞ്ഞവയുമാകട്ടെ. സിന്ധി സമൂഹത്തിന് ചേഠീ ഛന്ദ് ആശംസകള്‍. വരും വര്‍ഷം സന്തോഷകരവും അവിസ്മരണീയവുമാക്കാന്‍ ഭഗവാന്‍ ജുലേലാല്‍ നമ്മെ അനുഗ്രഹിക്കട്ടെ. ഗുഡി പടുവയുടെ വിശേഷാവസരത്തില്‍ മഹാരാഷ്ട്രയിലെ ജനങ്ങള്‍ക്ക് ആശംസകള്‍. വരും വര്‍ഷം സന്തോഷവും, നല്ല ആരോഗ്യവും സമൃദ്ധിയും ഉള്ളതാകട്ടെ,” പ്രധാനമന്ത്രി പറഞ്ഞു.
പുതിയ എയിംസുകളില്‍ ഡയറക്ടറുടെ ഒരു അധിക തസ്തിക സൃഷ്ടിക്കാന്‍ മന്ത്രിസഭയുടെ അനുമതി

റായ് ബെറേലി (ഉത്തര്‍ പ്രദേശ്), ഗോരഖ്പൂര്‍ (ഉത്തര്‍ പ്രദേശ്), ഭട്ടിന്‍ഡ (പഞ്ചാബ്), ഗുവാഹത്തി (അസം), ബിലാസ്പൂര്‍ (ഹിമാചല്‍ പ്രദേശ്), ദേവ്ഘര്‍ (ജാര്‍ഖണ്ഡ്) എന്നിവിടങ്ങളില്‍ പുതുതായി തുടങ്ങിയ ഓള്‍ ഇന്ത്യ ഇന്‍സ്റ്റിറ്റ്യൂട്ട് ഓഫ് മെഡിക്കല്‍ സയന്‍സസ്സ് (എയിംസ്) ഓരോന്നിലും 2,25,000 രൂപ അടിസ്ഥാന ശമ്പളത്തിലും ഒപ്പം 2,37,500 രൂപയില്‍ കവിയാത്ത നോണ്‍ പ്രാക്റ്റീസിംഗ് അലവന്‍സോടും കൂടിയ ഒരു ഡയറക്ടര്‍ തസ്തിക സൃഷ്ടിക്കാന്‍ പ്രധാനമന്ത്രി ശ്രീ. നരേന്ദ്ര മോദയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. ഇന്‍സ്റ്റിറ്റ്യൂട്ടിന്റെ ചീഫ് എക്‌സിക്യുട്ടീവ് ഓഫീസര്‍ ഡയറക്ടര്‍ ആയിരിക്കും. ഇന്‍സ്റ്റിറ്റ്യൂട്ടിന്റെ മൊത്തത്തിലുള്ള ഭരണനിര്‍വ്വഹണ ചുമതലയും ഓഫീസര്‍മാര്‍ക്കും, ജീവനക്കാര്‍ക്കും ജോലി വിഭജിച്ച് നല്‍കുന്നതിന്റെ ചുമതലയും ഡയറക്ടര്‍ക്കായിരിക്കും.
ഇന്ത്യയ്ക്കും ബംഗ്ലാദേശിനും ഇടയിലുള്ള കണക്ടിവിറ്റി പദ്ധതികള്‍ പ്രധാനമന്ത്രി മോദി, ബംഗ്ലാദേശ് പ്രധാനമന്ത്രി, പശ്ചിമബംഗാള്‍ മുഖ്യമന്ത്രി എന്നിവര്‍ സംയുക്തമായി ഉദ്ഘാടനം ചെയ്തു.

ഇന്ത്യയ്ക്കും ബംഗ്ലാദേശിനും ഇടയിലുള്ള കണക്ടിവിറ്റി പദ്ധതികളുടെ ഒരു പരമ്പര പ്രധാനമന്ത്രി ശ്രീ. നരേന്ദ്ര മോദി, ബംഗ്ലാദേശ് പ്രധാനമന്ത്രി ശ്രീമതി ഷേയ്ക്ക് ഹസീന, പശ്ചിമ ബംഗാള്‍ മുഖ്യമന്ത്രി ശ്രീമതി മമതാ ബാനര്‍ജി എന്നിവര്‍ ഇന്ന് സംയുക്തമായി ഉദ്ഘാടനം ചെയ്തു. രണ്ടാമത്തെ ഭൈരബ്, ടൈറ്റാസ് റെയില്‍വെ പാലങ്ങള്‍, കൊല്‍ക്കത്തയിലെ ചിറ്റ്പൂരില്‍ റെയില്‍വേ യാത്രക്കാര്‍ക്കായുള്ള അന്താരാഷ്ട്ര ടെര്‍മിനല്‍ എന്നിവ ഇതില്‍ ഉള്‍പ്പെടും. കൊല്‍ക്കത്തയ്ക്കും, ഖുല്‍നയ്ക്കും ഇടയിലുള്ള ബന്ധന്‍ എക്‌സ്പ്രസിന്റെ കന്നിയോട്ടവും വിശിഷ്ടാതിഥികള്‍ ഫ്‌ളാഗ് ഓഫ് ചെയ്തു. വിദേശകാര്യമന്ത്രി ശ്രീമതി സുഷമാ സ്വരാജ് ന്യൂ ഡല്‍ഹിയില്‍ നിന്ന് ചടങ്ങില്‍ പങ്കെടുത്തു.
പശ്ചിമ ബംഗാളിനും ഒഡീഷയ്ക്കുമൊപ്പം രാജ്യം നിലകൊള്ളുന്നുവെന്ന് പ്രധാനമന്ത്രി

ഉം-പുന്‍ ചുഴലിക്കാറ്റില്‍ സംഭവിച്ച നാശനഷ്ടങ്ങളുടെ ദൃശ്യങ്ങള്‍ വീക്ഷിച്ച പ്രധാനമന്ത്രി ശ്രീ. നരേന്ദ്ര മോദി പശ്ചിമ ബംഗാളിലും ഒഡീഷയിലും സ്ഥിതിഗതികള്‍ എത്രയും വേഗം സാധാരണ നിലയില്‍ ആകട്ടെയെന്ന് ആശംസിച്ചു. ‘ഉം-പുന്‍ ചുഴലിക്കാറ്റ് സൃഷ്ടിച്ച ആഘാതത്തിനെതിരെ ധീരമായി പോരാടുന്ന ഒഡീഷ സംസ്ഥാനത്തിനും അവിടത്തെ ജനങ്ങള്‍ക്കുമൊപ്പമാണ് എന്റെ ചിന്തകള്‍. ദുരിതബാധിതര്‍ക്കു വേണ്ട എല്ലാ സഹായവും ഉറപ്പാക്കാന്‍ അധികൃതര്‍ അശ്രാന്ത പരിശ്രമത്തിലാണ്. സ്ഥിതിഗതികള്‍ എത്രയും വേഗം സാധാരണ നിലയിലാകട്ടെ എന്നു ഞാന്‍ പ്രാര്‍ത്ഥിക്കുന്നു.” ചുഴലിക്കാറ്റിന്റെ ആഘാതം ഉണ്ടായ മേഖലകളില്‍ എന്‍ ഡി ആര്‍ എഫ് സംഘം കര്‍മ്മനിരതരാണ്. ഉന്നത ഉദ്യോഗസ്ഥര്‍ സ്ഥിതിഗതികള്‍ സൂക്ഷ്മമായി നിരീക്ഷിക്കുകയും പശ്ചിമ ബംഗാള്‍ ഗവണ്‍മെന്റുമായി കൈകോര്‍ത്തു പ്രവര്‍ത്തിക്കുകയും ചെയ്യുന്നുണ്ട്. ദുരിതബാധിതരെ സഹായിക്കുന്നതിന് സാധ്യമായ എല്ലാ നടപടികളും സ്വീകരിക്കും. ഉം-പുന്‍ ചുഴലിക്കാറ്റ് പശ്ചിമ ബംഗാളില്‍ വിതച്ച നാശനഷ്ടങ്ങളുടെ ദൃശ്യങ്ങള്‍ കാണുകയുണ്ടായി. വെല്ലുവിളി നിറഞ്ഞ ഈ സമയം, രാജ്യം മുഴുവന്‍ പശ്ചിമ ബംഗാളിന് ഐക്യദാര്‍ഢ്യം അറിയിക്കുകയാണ്. സംസ്ഥാനത്തെ ജനങ്ങളുടെ ക്ഷേമത്തിനായി പ്രാര്‍ത്ഥിക്കുന്നു. സാധാരണനില ഉറപ്പാക്കാനുള്ള ശ്രമങ്ങള്‍ തുടരുകയാണ്. ട്വീറ്റുകളുടെ ഒരു പരമ്പരയില്‍ പ്രധാനമന്ത്രി പറഞ്ഞു.